“Faxriy murabbiy” ordenini taʼsis etish toʻgʻrisida
(law, 2020-06-09)

1-modda. “Faxriy murabbiy” ordeni taʼsis etilsin. 2-modda. “Faxriy murabbiy” ordeni toʻgʻrisidagi nizom tasdiqlansin (ilova qilinadi). 3-modda. “Faxriy murabbiy” ordenining tavsifi tasdiqlansin (ilova qilinadi). 4-modda. Oʻzbekiston Respublikasining 1995-yil 22-dekabrda qabul qilingan “Davlat mukofotlari toʻgʻrisida”gi 176-I-sonli Qonuni (Oʻzbekiston Respublikasining 2018-yil 11-aprelda qabul qilingan OʻRQ-473-sonli Qonuni tahririda) (Oʻzbekiston Respublikasi Oliy Majlisi palatalarining Axborotnomasi, 2018-yil, № 4, 221-modda; 2019-yil, № 9, 589-modda; 2020-yil, № 3, 200-modda) 8-moddasining birinchi qismiga quyidagi qoʻshimcha va oʻzgartish kiritilsin: quyidagi mazmundagi toʻqqizinchi xatboshi bilan toʻldirilsin: “Faxriy murabbiy” ordeni”; toʻqqizinchi — oʻn uchinchi xatboshilar tegishincha oʻninchi — oʻn toʻrtinchi xatboshilar deb hisoblansin. 5-modda. Ushbu Qonun rasmiy eʼlon qilingan kundan eʼtiboran kuchga kiradi. 1. “Faxriy murabbiy” ordeni bilan yoshlarni Vatanga muhabbat va sadoqat ruhida tarbiyalash, ularni yot gʻoyalardan asrash, adashganlarni toʻgʻri yoʻlga qaytarish, yosh avlod vakillarida faol fuqarolik pozitsiyasi va mafkuraviy immunitetni, tashabbuskorlik, fidoyilik va axloqiy fazilatlarni shakllantirishga munosib hissa qoʻshgan, shuningdek oʻzining chuqur bilimi va boy hayotiy tajribasi bilan yordamga muhtoj hamda ogʻir ahvolga tushib qolgan yoshlar va oilalarni har tomonlama qoʻllab-quvvatlash, ish bilan taʼminlash hamda tadbirkorlikka oʻrgatish, buning uchun qulay shart-sharoitlar yaratish borasida barchaga shaxsiy namuna koʻrsatib kelayotgan Oʻzbekiston Respublikasi fuqarolari mukofotlanadi. 2. “Faxriy murabbiy” ordeni bilan: yoshlarni vatanparvarlik ruhida tarbiyalash, ularni turli tahdidlar va yot gʻoyalar taʼsiridan himoya qilish, adashgan yoshlarni toʻgʻri yoʻlga qaytarish boʻyicha manzilli ishlarga ularni vasiylikka olish orqali bevosita hissa qoʻshganligi; profilaktik hisobda turgan, huquqbuzarlik sodir qilishga va salbiy illatga moyil boʻlgan yoshlarda sogʻlom dunyoqarashni, Vatanga mehr hamda sadoqat tuygʻularini shakllantirishda murabbiy sifatidagi alohida xizmatlari; uyushmagan yoshlarni hamda kam taʼminlangan, ehtiyojmand va kambagʻal oilalar farzandlarini kasb-hunarlarga oʻrgatish, tadbirkorlik, hunarmandchilik, dehqonchilik va chorvachilikka keng jalb qilib, ularning bandligini taʼminlash borasidagi fidoyiligi; hududlarda ijtimoiy-maʼnaviy muhitni sogʻlomlashtirish, oilalarda mehr-oqibat va hamjihatlikni mustahkamlash, notinch va ajrim yoqasiga kelib qolgan oilalarni tiklash, yolgʻiz ayollarga hayotda mustaqil boʻlishga koʻmak berish hamda “Sogʻlom oila — sogʻlom jamiyat” degan ezgu gʻoyani ijtimoiy hayotga keng tatbiq etishda koʻrsatgan jonbozligi; mahallasida yoshlar uchun begʻaraz asosda maktab, bogʻcha, madaniyat va sport inshootlarini barpo etganligi hamda yoshlarning boʻsh vaqtini mazmunli oʻtkazishni tashkillashtirishga rahbarlik qilganligi; tuman va shaharlarni yot gʻoyalardan xoli hududga aylantirishga qaratilgan ijtimoiy va maʼnaviy-maʼrifiy ishlarda erishgan yuksak natijalari hamda ibratli faoliyati uchun mukofotlanadi. 3. “Faxriy murabbiy” ordeni bilan mukofotlashga taqdim etish, mukofotlash va uni topshirish “Davlat mukofotlari toʻgʻrisida”gi Oʻzbekiston Respublikasi Qonunida nazarda tutilgan tartibda amalga oshiriladi. 4. “Faxriy murabbiy” ordeni bilan mukofotlangan shaxslar bazaviy hisoblash miqdorining qirq baravari miqdoridagi bir martalik pul mukofotini oladi. 5. “Faxriy murabbiy” ordeni bilan mukofotlangan shaxslar qonun hujjatlarida belgilanadigan imtiyozlardan foydalanadi. 6. “Faxriy murabbiy” ordeni koʻkrakning chap tomoniga taqiladi. 7. Har bir mukofotlangan shaxsga “Faxriy murabbiy” ordenini topshirish bilan bir vaqtda mukofotlanganlik toʻgʻrisidagi hujjatlar beriladi. “Faxriy murabbiy” ordeni 1 mikron qalinlikdagi 999 probali oltin bilan qoplangan latundan tayyorlanadi va ikkita qoplamali medalondan iborat boʻladi. Birinchi medalon diametri 45 millimetrli quyosh timsolidagi sakkiz qirrali yulduzni ifodalaydi. Unga uygʻunlikda tutashgan diametri 33 millimetrli sakkiz qirrali yulduz qirralari zarhal hoshiyalangan va binafsha rangdagi emal bilan qoplangan. Ordenning markazida joylashgan ustki medalon diametri 26 millimetrli doira shaklida boʻladi. Markazda havorang emal fonida koʻtarilayotgan quyoshning zarrin nurlari, yosh avlodni tutib turgan faxriy murabbiyning ochiq kaftlari timsoli oq emal fonda aks ettirilgan. Yuqoriroqda Oʻzbekiston Respublikasining xaritasi zarhal koʻrinishda tasvirlangan. Oʻng va chap tomonlarida qizil emalli islimiy naqsh bilan bezatilgan zarhallangan ochiq darvoza joylashgan. Barcha markaziy kompozitsiyalar oq emalli doira bilan oʻralgan boʻlib, pastki qismi beshta zarhallangan sakkiz qirrali yulduz, tepa qismi esa zarhallangan naqsh bilan bezatilgan. Doira chetlari zarhallangan ingichka chiziqlar bilan chegaralangan. Ustki medalonning yuqori aylanasi boʻylab yashil emal fonida — “FAXRIY”, uning pastki qismida — “MURABBIY” yozuvi joylashgan. Oʻng va chap tomonlarida ikkita zaytun novdasi qarama-qarshi koʻrinishda aks ettirilgan. Harflarning balandligi — 2 millimetr. Ordenning orqa tomonida Oʻzbekiston Respublikasi Davlat gerbi tasvirlangan. Quyi qismiga 2 millimetrli oʻlchamdagi botiq shrift bilan orden raqami tushirilgan. Tasvirlar va yozuvlar — boʻrtma. Ordenning qalinligi — 3,5 millimetr. Orden chetlari binafsha rang chiziqlar bilan hoshiyalangan hamda oʻrtasidan oq yoʻl oʻtgan toʻq yashil rangdagi shoyi lenta qoplangan besh qirrali qadagʻichga ilmoqcha va halqa yordamida ulanadi. Lentaning eni — 24 millimetr, binafsha rangli chiziqlarning eni — 1 millimetr, oq rangli chiziqning eni — 2 millimetr. Qadagʻichning orqa tomonida ordenni kiyimga taqib qoʻyish uchun toʻgʻnogʻich koʻrinishidagi moslama mavjud.